Hvad bliver karakteren bedømt på i billedkunst på C-niveau?

**I bekendtgørelsen (loven) for bk C-niveau på STX er disse de faglige mål, som du bedømmes på:**

2.1. Faglige mål

Eleverne skal kunne:

̶ undersøge en problemstilling gennem en vekselvirkning mellem praksis, analyse og teori

̶ eksperimentere med forskellige metoder og strategier til at løse opgaver af visuel eller rumlig karakter i samspil med det analytiske arbejde med andres og egne værker

̶ forklare valg og fravalg, muligheder og begrænsninger i æstetiske og innovative processer

̶ udvælge, sammenligne og analysere et relevant visuelt og rumligt materiale med udgangspunkt i en problemstilling. Elevernes eget arbejde skal indgå i materialet

̶ forklare forskellen mellem personlig smag og analytisk tilgang

̶ forstå udvalgte perioder eller visuelle kulturers elementære karakteristiske træk

̶ anvende fagterminologi

̶ kommunikere om og ved hjælp af visuelle virkemidler, herunder digitale

̶ behandle problemstillinger i samspil med andre fag

̶ demonstrere viden om fagets identitet og metoder.

**Kilde:** [**file:///C:/Users/kmr/Downloads/Billedkunst-C-stx-august-2017%20(1).pdf**](file:///C:/Users/kmr/Downloads/Billedkunst-C-stx-august-2017%20(1).pdf)

**Omskrevet til mere konkret sprog betyder dette, at du skal kunne:**

* Arbejde med et emne f.eks. *Rum og Flade*, hvor du bruger fagbegreber, baggrundstekster, **DINE ØJNE til at se** / **analysere** og ikke mindst **eksperimenterer** med forskellige kreative vinkler på emnet
* Prøver forskellige kreative materialer af, hvor du **måske laver dit projekt om** flere gange, fordi du har lært noget nyt teori, som du **anvender** eller har set et nyt kunstværk, du har ladet dig inspirere af
* Være i stand til at **forklare *hvorfor* (fagligt begrundet)** du har truffet de valg du har og hvad du har **ændret / fjernet** og derunder også hvilke muligheder og begrænsninger der har været i kreative opgaver og innovative forløb
* **Udvælge** og **analysere** relevante billedeksempler (både dine egne værker og andre kunstværker) der omhandler bestemte faglige emner (hvordan det klassiske kropsideal er dukket op i forskellige historiske perioder) – her skal dit eget praktiske arbejde også inddrages
* Se forskel på den **personlige opfattelse** af kunst (kan jeg lide det eller ej?) og det **analytiske arbejde** med kunst (hvordan er opbygningen, farvebrug, ideen bag værket - med **relevant viden og teori fra timerne** ikke mindst!)
* **Forstå** og, overordnet set, **forklare** hvad der visuelt kendetegner udvalgte perioders kunst (f.eks. middelalderens formsprog) eller street art kulturen i storbyer.
* **Forstå** og **bruge** de billedkunstfaglige ord, som gennemgås i timerne
* **Bruge** billeder og mestre sammensætning og opsætning af tekst og billeder (ja alt muligt visuelt materiale også digitalt materiale) til at **tale om** kunst
* **Inddrage viden** fra andre fag til at forstå et emne bedre (f.eks. det gyldne snits regler fra matematik, viden om litteratur i forskellige perioder fra dansk / sprogfag eller historisk viden fra historietimerne)
* Vise at du **har** **fulgt med** i bk-undervisningen og ved hvad der kendetegner billedkunst og måden vi arbejder på i faget

Dvs. gennem din deltagelse i bk-undervisningen (mundtligt) og din portfolio skal du,som elev, tydeliggøre i hvor høj grad, du har en forståelse af emnerne og kan arbejde med dem både teoretisk. Analytisk og praktisk.

Refleksioner / overvejelser over emnerne med brug af faglige begreber, og tekst skrevet af dig selv tydeliggør din *forståelse* og *anvendelse* af billedkunstfaget. Det er derfor vigtigt, at du løbende tager noter til undervisningen og holder din portfolio ajour med hvad der sker i undervisningen – og meget gerne tilføjer alt muligt andet, du finder spændende i forhold til billedkunstfaget ☺

Billedkunst er primært et **mundtligt fag**, og at tale *ubesværet, selvstændigt* og *fagligt relevant* om kunst og visuelle udtryk **kommer ikke af sig selv**! Det kræver en jævn øvelse over hele året. Evnen til at indgå i en faglig dialog vægtes højt. Karakterer gives primært på elevens mundtlige deltagelse, men portfolioen har også en lille betydning.

**Portfolio (PF) i billedkunst**

Om PF i bk er følgende vigtigt (citater fra lærerplanen):

”Centralt i undervisningen er elevernes portfolio, hvor eleverne gennem hele undervisningsforløbet dokumenterer arbejdet med praksis, analyse og teori. Portfolioen indgår i den afsluttende prøve.”

”Elevernes undersøgelsesproces dokumenteres i portfolioen. Med udgangspunkt i portfolioen vurderes elevernes arbejde løbende i forhold til de stillede opgaver.”

”Eleverne redigerer deres portfolio, så analytiske og praktiske valg og fravalg, problemformuleringer, teori, researchmateriale og løste opgaver tydeligt formidles.”

”Eksaminanden besvarer [prøvedelen i det teoretiske, praktiske og analytiske stof] med udgangspunkt i portfolioens indhold.”

**PORTFOLIOEN ER DERFOR EN DEL AF BEDØMMELSESGRUNDLAGET TIL STANDPUNKTS- OG ÅRSKARAKTERER SAMT GRUNDLAG FOR AT KUNNE GÅ TIL EKSAMEN I FAGET.**

HUSK: *Aktiv*, faglig / mundtlig deltagelse i både undervisningen og i arbejdet med PF er derfor altafgørende for den rette bedømmelse. Læreren kan ikke læse dine tanker ☺

**Karakterer gives på baggrund af i hvor høj grad eleven behersker de faglige mål beskrevet på s.1.**

| **Karakter** | **Betegnelse** | **Beskrivelse** | **ECTS** |
| --- | --- | --- | --- |
| 12 | Den fremragende præstation | Karakteren 12 gives for den fremragende præstation, der demonstrerer udtømmende opfyldelse af fagets mål, med ingen eller få uvæsentlige mangler | A |
| 10 | Den fortrinlige præstation | Karakteren 10 gives for den fortrinlige præstation, der demonstrerer omfattende opfyldelse af fagets mål, med nogle mindre væsentlige mangler | B |
| 7 | Den gode præstation | Karakteren 7 gives for den gode præstation, der demonstrerer opfyldelse af fagets mål, med en del mangler | C |
| 4 | Den jævne præstation | Karakteren 4 gives for den jævne præstation, der demonstrerer en mindre grad af opfyldelse af fagets mål, med adskillige væsentlige mangler | D |
| 02 | Den tilstrækkelige præstation | Karakteren 02 gives for den tilstrækkelige præstation, der demonstrerer den minimalt acceptable grad af opfyldelse af fagets mål | E |
| 00 | Den utilstrækkelige præstation | Karakteren 00 gives for den utilstrækkelige præstation, der ikke demonstrerer en acceptabel grad af opfyldelse af fagets mål | Fx |
| -3 | Den ringe præstation | Karakteren -3 gives for den helt uacceptable præstation | F |